Δυναστεία Σανγκ

H Δυναστεία Σανγκ (κινεζικά: 商朝, πινγίν: Shāng cháo) ή δυναστεία Γιν (殷代; Yīn dài) (1600-1046 π.Χ.), σύμφωνα με την παραδοσιακή ιστοριογραφία ήταν κινεζική δυναστεία που βασίλεψε στην κοιλάδα του Κίτρινου Ποταμού τη δεύτερη χιλιετία π.Χ., διαδεχόμενη τη δυναστεία Χσιά, και πριν από τη δυναστεία Τσόου. Η ιστορία των Σανγκ προέρχεται από κείμενα όπως το "Βιβλίο των Εγγράφων", "Χρονικά Μπαμπού" και "Τα Αρχεία του Μεγάλου Ιστορικού". Σύμφωνα με την παραδοσιακή χρονολογία βασισμένη σε υπολογισμούς που έγιναν ακριβώς 2.000 χρόνια πριν από τον Λιου Σιν, οι Σανγκ βασίλεψαν την περίοδο 1766-1122 π.Χ. (644 έτη), αλλά σύμφωνα με τη χρονολογία που βασίζεται στο κείμενο στα "Χρονικά του Μπαμπού", βασίλεψαν την περίοδο 1566-1046 π.Χ.

Ιστορικότητα
Οι Σανγκ αποτελούν την πρώτη δυναστεία της παραδοσιακής κινεζικής ιστορίας που η ύπαρξή της στηρίζεται σε αρχαιολογικές αποδείξεις. Ανασκαφές στα Ερείπια του Γιν (σημερινή Ανγιάνγκ), που ταυτοποιήθηκε ως η τελευταία πρωτεύουσα των Σανγκ, αποκάλυψαν έντεκα μεγάλους βασιλικούς τάφους και τα θεμέλια του παλατιού και λατρευτικών χώρων, ενώ περιείχαν όπλα και υπολείμματα από θυσίες ανθρώπων και ζώων. Δεκάδες χιλιάδες αντικείμενα μπρούντζινα, πέτρινα, οστέινα, κεραμικά, καθώς και από νεφρίτη, βρέθηκαν επίσης στις ανασκαφές αυτές.

Η γραφή
Η ανακάλυψη της πρωιμότερης κινεζικής γραφής άρχισε συμπτωματικά. Στην περιοχή της Αν Γιάνγκ, διάφοροι αγρότες παρατήρησαν ότι μετά τις βροχές τα χωράφια τους είχαν διάφορα θραύσματα. Μετά από διάφορες έρευνες ειδικών, έγινε γνωστό ότι επρόκειτο για ενεπίγραφα σπαράγματα. Έτσι, την δεκαετία του 1930 ξεκίνησε μία σειρά ανασκαφών στην Αν Γιάνγκ.

Οι ανασκαφές στην Αν Γιάνγκ έφεραν επίσης στο φως το πρωιμότερο δείγμα κινεζικής γραφής, κυρίως χρησμούς χαραγμένους σε οστά που χρησιμοποιούνταν σε μαντικές τελετές, κελύφη χελωνών, σφάγια αγελάδων, και άλλα οστά. Τα περισσότερα ευρήματα ήταν ενεπίγραφα κελύφη χελωνών, αλλά μερικά, ίσως εξαιτίας περιστασιακών μείωσης του πληθυσμού των χελωνών, είναι ενεπίγραφα οστά από την πλάτη βοδιού.

Περισσότερα από 20.000 τέτοια κομμάτια ανακαλύφθηκαν στις αρχικές επιστημονικές ανασκαφές κατά τη διάρκεια των δεκαετιών του 1920 και 1930, ενώ από τότε έχουν βρεθεί τέσσερεις φορές περισσότερα. Οι επιγραφές παρέχουν σημαντικές πληροφορίες για πολλά ζητήματα της πολιτικής, οικονομίας, καθώς και των θρησκευτικών πρακτικών στην τέχνη και την ιατρική εκείνης της εποχής της κινέζικης ιστορίας.

Οι έρευνες έδειξαν ότι αυτή η μαντική μέθοδος ήταν αρκετά διαδεδομένη στις μάζες του λαού, και δεν ήταν προνόμιο των ανώτερων τάξεων. Σε ό,τι αφορά την διάδοση του τελετουργικού της πυροοστεομαντείας, ο σινολόγος Κωνσταντίνος Γ. Πολύμερος εξέφρασε την άποψη ότι η μάθοδος αυτή ξεκίνησε από τα κατώτερα στρώματα και ανελίχθη για να υιοθετηθεί από τα ανώτερα.

 Παραπομπές 

Εξωτερικοί σύνδεσμοι


Σανγκ
Σανγκ
Κατηγορία:Ιστορία της Κίνας